Nog kommer oor dokters wat strafregtelik vervolg word(Foto: pixabay) Die Suid-Afrikaanse Raad vir Gesondheidsberoepe (RGB) het sy kommer uitgespreek oor die twee dokters wat strafregtelik vervolg word oor die dood van ŉ pasiënt en meen dit kan ŉ presedent skep. Prof. Peter Beale, ŉ pediatriese chirurg, en dr. Abdulhay Munshi, ŉ narkotiseur, het Dinsdag in die landdroshof in Johannesburg verskyn op aanklag van strafbare manslag. Hulle is op borgtog van R10 000 elk vrygelaat. Die twee dokters word aangekla in verband met die dood van ŉ tienjarige seun. Zayyaan Sayed het op 11 Oktober ŉ laparoskopie by die Netcare Park Lane-kliniek ondergaan nadat hy lank met refluks gesukkel het. Beale het die operasie uitgevoer, terwyl Munshi die narkotiseur was. Zayyaan het later dieselfde aand gesterf. Volgens die RGB het hy in Oktober inligting ontvang rakende beweerde onprofessionele optrede deur Beale waarna ŉ amptelike ondersoek gevolg het. Die ondersoek is reeds afgehandel en weens die erns van die klagtes wat ontvang is, het die RGB ŉ skorsingsverhoor gehou. Die ad hoc-komitee van die Raad vir Mediese en Tandheelkundige Beroepe het op 10 Desember opdrag gegee dat Beale se registrasie op die RGB-register opgeskort word hangende ŉ beoordeling deur die komitee vir professionele gedrag. Volgens die RGB is hy egter van mening dat enige bewerings van onprofessionele optrede teen ŉ geregistreerde gesondheidspraktisyn hanteer moet word in ooreenstemming met die etiese reëls, norme en standaarde vir praktyk, asook toepaslike etiese gedragskodes, in plaas daarvan dat dit ingevolge die strafregstelsel behandel word. Die Raad vir Mediese en Tandheelkundige Beroepe is van mening dat die dood van ŉ persoon weens ŉ prosedure van terapeutiese, diagnostiese of palliatiewe aard anders hanteer moet word as ander onnatuurlike sterftes. Indien ŉ wetlike benadering gevolg word, soos in hierdie geval, sal dit kommer by die Raad wek dat dokters eerder pasiënte op natuurlike wyse sal laat sterf as om in te gryp weens die vrees om strafregtelik vervolg te word. “Die Raad respekteer die regte van individue om strafregtelik teen gesondheidsorgpraktisyns op te tree, maar doen ŉ beroep op die regsowerhede om die nodige omsigtigheid uit te oefen ingevolge die land se wette in die hantering van die dood van mense wat ŉ prosedure ondergaan het.” Die Suid-Afrikaanse Mediese Vereniging (Sama) het vroeër gesê die twee dokters het ook regte en is onskuldig tot die teendeel bewys word. Dr. Angelique Coetzee, voorsitter van Sama, meen ŉ behoorlike ondersoek moet gedoen word om al die faktore in ag te neem wat ŉ rol gespeel het in die uitkomste in gevalle waar die dokters van nalatigheid beskuldig word. “Dit is ook nodig dat hierdie faktore aandag kry om te verseker dat dit nie in die toekoms herhaal word nie,” het Coetzee gesê. “Die insluiting van mediese kundiges by die ondersoeke is van sleutelbelang, aangesien hierdie professionele kundiges die nuanses verstaan van wat moontlik skeefgeloop het. Alle ondersoeke moet ook billik en deursigtig wees.”